Armour of God

Armour of God er en hongkongkinesisk actionkomedie og eventyrfilm fra 1986 regissert av Jackie Chan (også hovedrolle). Filmen handler om den kinesiske eventyreren Jackie som begir seg til Europa hvor han blir involvert i jakten på middelalder-rustning. En mystisk sekt ser på rustningen som en symbol for dem og forsøker å tvinge ham til å stjele rustningen for dem. Sentrale biroller spilles av Alan Tam, Lola Forner og Rosamund Kwan. Som de fleste andre filmer med Jackie Chan inneholder også denne betydelig mengder med orientalsk kampkunst og akrobatikk. Filmens originalspråk er kinesisk, men den ble lansert internasjonalt med engelsk dubbet tale. Den hadde premiere i Japan i 1986, men ble ikke vist i Hongkong før 1987. 

Armour of God ble den mest innbringende filmen i Hongkong i 1987. 

I 1991 kom en oppfølger kalt Armour of God II: Operation Condor. Den gav også inspirasjon til flere andre action-eventyrfilmer som blant annet The Medallion (2003), The Myth (2005), CZ12 (2012) og Kung Fu Yoga (2017), samt den animerte tv-serien Jackie Chan Adventures.

Handling 
Filmen handler om samleren og eventyreren Jackie "Asian Hawk" som i beste Indiana Jones-stil reiser verden rundt på jakt etter eksotiske antikviteter. Jakten på en spesiell middelalder-rustning kalt "Armour of God" fører ham til Europa. Rustningen består av flere separate deler og viser seg å være ett av kjennetegnene til en religiøs sekt. Sekten, som i virkeligheten er en dekkorganisasjon for en stor forbryterliga, har kidnappet en tidligere venninne av Jackie for å presse ham til å skaffe dem de tre resterende delene av rustningen. Venninnen blir holdt fanget i et gammelt fjellkloster i Jugoslavia. Ved hjelp av en gammel kammerat legger Jackie en dristig plan for å befri henne.

Rollebesetning 
(utvalg)
 Jackie Chan – Jackie "Asian Hawk"
 Alan Tam – Alan, en gammel venn av Jackie
 Lola Forner – May Bannon, datter av en mektig europeisk greve
 Rosamund Kwan – Lorelei, motedesigner og Alans kjæreste
 Božidar Smiljanić – Grev Bannon, Mays far
 Ken Boyle – Grand Wizard, kultlederen
 John Ladalski – Sjefs-lama
 Robert O'Brien – Den afrikanske heksedoktoren
 Boris Gregoric – Jackies representant ved auksjonen

Om filmen 
Chan var nær ved å omkomme i forbindelse med ett av stuntene han gjennomførte i filmen.

Den ble ikke satt opp på kino i Norge, men ble utgitt på video i august 1987 av C.P. Entertainment.

Referanser

Eksterne lenker 
 

Hongkongkinesiske actionkomedier
Hongkongkinesiske kampsportfilmer
Hongkongkinesiske eventyrfilmer
Filmer lagt til Jugoslavia